KIRJALLINEN KYSYMYS P-3036/01 esittäjä(t): Franz Turchi (UEN) neuvostolle. Afganistanilaisen sotilaskomentajan Ahmad Shah Massoudin murha.



Virallinen lehti nro 134 E , 06/06/2002 s. 0182 - 0183



KIRJALLINEN KYSYMYS P-3036/01 esittäjä(t): Franz Turchi (UEN) neuvostolle (25. lokakuuta 2001) Aihe: Afganistanilaisen sotilaskomentajan Ahmad Shah Massoudin murha Afganistanin vastarintaliikkeen sotilaskomentajan Ahmad Shah Massoudin murhasta olivat vastuussa kaksi itsemurhaiskun tehnyttä palkkamurhaajaa, jotka oli akkreditoitu tekaistun arabiankielisen ANI-TV-kanavan (Arabic News International) toimittajiksi. Kanavan väitettiin kuuluvan Lontoosta käsin toimivan Islamic Observation Centerin alaisuuteen. Näillä kahdella ns. toimittajalla oli aidot Belgiassa myönnetyt Euroopan unionin passit. Toinen niistä (nro EB616967) oli myönnetty Dilbeekissä Karim Touzani -nimiselle henkilölle, joka oli syntynyt Oujdassa Marokossa 12. syyskuuta 1963, ja toinen puolestaan (nro EB880773) Ixellesissä Kacem Bakkali -nimiselle Tangerissa (Marokko) 22. lokakuuta 1973 syntyneelle henkilölle. Molemmat passit varastettiin myöhemmin Belgian konsuliedustustoista Strasbourgista (Ranska) ja Haagista (Alankomaat). Itsemurhaiskun suorittaneiden murhaajien hallussa olleissa akkreditointikirjeissä oli Islamic Observation Centerin logo ja leima. Islamic Observation Centerin johtaja Yasser Al Siri on Egyptin Pyhä Sota -järjestön karismaattinen johtaja, joka on tuomittu Egyptissä kuolemaan oltuaan osallisena varapääministerin murhassa vuonna 1993. Lisäksi häntä epäillään Luxorissa vuonna 1997 54 turistin hengen vaatineen attentaatin järjestämisestä. Yasser Al Siri, joka on pyytänyt Yhdistynyttä kuningaskuntaa myöntämään itselleen poliittisen pakolaisen aseman, harjoittaa toimintaansa Lontoon Edgware Roadilla sijaitsevasta kirjakaupasta käsin. Hänen järjestöllään ei ole toimipaikkaa eikä toimitiloja, mutta se käyttää erittäin hyvin hyväkseen uuden tekniikan tarjoamia mahdollisuuksia oppinsa ja tietoverkkopropagandan levittämiseen osoitteessa http://www. Ummah. org. Mihin ylimääräisiin turvatoimiin neuvosto ja erityisesti Belgian viranomaiset aikovat ryhtyä näiden tapahtumien ja muuttuneen kansainvälisen tilanteen vuoksi? Tietävätkö neuvosto ja erityisesti Yhdistyneen kuningaskunnan viranomaiset, onko Yasser Al Sirille myönnetty poliittisen pakolaisen asema, ja onko niiden mielestä aiheellista ja välttämätöntä seurata terrorismin torjuntaan tähtäävän yhteistyön yhteydessä entistä paremmin ja laajemmin kaikkia sekä maallisia että hengellisiä järjestöjä, jotka oppinsa ja käännytystyönsä varjolla harjoittavat terrorismia? Vastaus (12. helmikuuta 2002) Neuvosto on hyväksynyt syyskuun 11. päivän 2001 tapahtumien johdosta toimintasuunnitelman, joka käsittää 67 toimenpidettä. Turvatoimista on syytä mainita terrorismin torjuntayksiköiden päälliköiden välisen yhteistyön tehostaminen, yhteistyön tehostaminen terrorismin torjuntaan erikoistuneiden tuomareiden ja/tai syyttäjien välillä, varoitusjärjestelmien kartoittaminen sekä ulkorajoilla tehtävien tarkastusten tehostaminen. Erityisen merkittävä on komissiolle esitetty kehotus perustaa myönnettyjä viisumeita koskeva tietojenvaihtoverkko ja Schengenin tietojärjestelmän ilmoitusten tehokkaampi toimittaminen. Huomiota kiinnitetään erityisesti terrorismista Euroopassa epäiltyjen henkilöiden ja heitä tukevien terroristijärjestöjen tunnistaminen yhteisen luettelon laatimiseksi terroristijärjestöistä. Toimenpiteitä pannaan parhaillaan täytäntöön neuvoston valvonnassa.